תועד מכה נהג בכביש - ויואשם בתקיפה. צעיר בן 26 מוואדי ערה נעצר בחשד שתקף נהג סמוך לצומת כפר ויתקין בעקבות ויכוח על השימוש בנתיב השמאלי. תחילה נעצר הנהג בעקבות סרטון שהופץ ברשתות החברתיות, ונחשף לראשונה ב-mynet חדרה, אולם שוחרר בהעדר מתלונן נגדו. אלא שכעבור זמן קצר הצליחה המשטרה לאתר את הנהג שהותקף - והחשוד נעצר בשנית אתמול. היום (ה') יוגש נגדו כתב אישום לצד בקשה למעצרו עד תום ההליכים.

סרטון של המקרה, כפי שתועד במצלמת רכב, הופץ ביום שני. בצילום נראה רכב פרטי נוסע בכביש 4 לכיוון צפון בנתיב השמאלי ומאחוריו נסע ג'יפ מסוג פולקסווגן שבו נהג החשוד. האחרון, שככל הנראה כעס על כך שנהג הרכב הפרטי לא פינה את הנתיב השמאלי, סטה בפראות ימינה, אך לא הצליח לעקוף את הרכב הפרטי והחל לזגזג בין הנתיבים.

החשוד יוצא מהג'יפ (צילום: איתמר רותם, באדיבות mynet חדרה)

מכה את הנהג (צילום: איתמר רותם, באדיבות mynet חדרה)

ולאחר מכן בועט בו (צילום: איתמר רותם, באדיבות mynet חדרה)

השניים הגיעו לצומת ונאלצו לעצור כיוון שהאור ברמזור התחלף לאדום. באותה נקודה ירד החשוד מרכבו, פתח את הדלת הימנית ברכב הפרטי והחל לתקוף את הנהג. בתיעוד נראה החשוד חובט בידו בנהג ומיד לאחר מכן בועט בו, חוזר לג'יפ וממשיך בנסיעתו.

הסרטון כאמור הופץ ברשתות והגיע גם לידי המשטרה וזו פתחה בחקירה שבמהלכה זוהה החשוד כתושב ואדי ערה. החשוד נלקח לחקירה, אך בהעדר מתלונן על התקיפה הוחלט במשטרה לשחרר אותו בתנאים מגבילים למעצר בית. במשטרה המשיכו בחקירה ופעלו לאתר את הנהג המותקף, עד שלבסוף הגיעו לתושב אליכין, בן 64, שאישר כי הוא זה שהותקף בסרטון ואף הגיש תלונה רשמית במשטר.

כאמור, בעקבות התלונה נעצר החשוד שוב והיום יוגשו נגדו בבית משפט השלום בפתח תקווה כתב אישום.